Ghana Mampanin Nana Addo Dankwa Akufo-Addo de ne nsa ano agyinahyԑdeԑ ahyԑ ԑtoᴐ mmara nkumaa afoforᴐ mmiԑnsa binom a wᴐsusuu no nnano yi ara wᴐ Ↄbԑnem mu wᴐ mmarahyԑbadwam no ase a ԑkyerԑ sԑ wagye atom ama no abԑyԑ mmara de ama ᴐmanfoᴐ nyinaa.
Ↄsoafoᴐ a ᴐhwԑ nsԑm a wᴐde to dwa soᴐ, Kojo Oppong Nkrumah asi asԑm yi so dua sԑ ԑyԑ nokorԑ. Ↄkyerԑ mu a, wᴐde saa nkrataa no ama Mmarahyԑbadwam Krakye sԑ ᴐmfa mfa nhyehyԑeԑ ahodoᴐ a aka a ԑhia no nyinaa mu. Ↄkyerԑ sԑ sԑ Krakye no wie n’adwuma a, wᴐde biribiara a ԑhia sԑ wᴐde ba mu bԑba mu ansa na Adwumakuo a Ԑhwԑ Ԑtoᴐ nsԑnsԑm soᴐ ahyԑ aseԑ de adi dwuma.
Ԑtoᴐ mmara nkumaa afoforᴐ mmiԑnsa yinom ne Ԑtoᴐ mmara kumaa a wᴐde toto nneԑma binom a wᴐama adetᴐnfoᴐ no akwanya krataa mu nnanemu a wᴐkaa ho asԑm wᴐ 2022 mu no. Wᴐbԑdane dada a wᴐyԑԑ no 2014 no mu na wᴐde ebi aka ho. Wᴐde ԑtoᴐ yi bԑtoto nnwumakuo akԑseԑ binom tete sԑ fangoo ne gyaframa adwumakuo ne agudetuo adwumakuo so; Mpuntuo ne sԑ ᴐman no sikasԑm bԑgyina ne nan so toᴐ. Saa ԑtoᴐ yi bԑboa ama ᴐman no sikasԑm mpuntuo akᴐ nkan; Ԑtoᴐ a ԑda nnwuma ahodoᴐ mfasoᴐ soᴐ no mu nnanemu a ԑno nso wᴐkaa ho asԑm 2022. Wᴐde ԑtoᴐ no bi rebԑka deԑ na ԑwᴐ hᴐ dada a wᴐyԑԑ no 2015 mu no ho.
Ԑdᴐmkuo Kԑseԑ a ԑwᴐ Mmarahyԑbadwam no kyerԑ sԑ saa kwan yi ka akwan ahodoᴐ a wᴐnam so sԑdeԑ ԑbԑyԑ a ᴐman no bԑnya Ghana sika no ᴐpepepe 4 afe biara mu no ho. Aban kyerԑ sԑ saa mmara nkumaa yi ho hia ԑsiane sԑ ԑbԑboa ama ᴐman no anya  US sika no ᴐpepe 3  mmoa a wᴐrehwehwԑ afiri Adwumakuo a ԑhwԑ toto Wiase sikasԑm (IMF) hᴐ no. Wᴐkyerԑ sԑ saa ԑtoᴐ yinom bԑboa ama ᴐman no asi ne dada mu afiri ahokyerԑ a COVID ne Russia-Ukraine ntᴐkwasԑm no de baa ᴐman yi soᴐ no mu.
Ԑdᴐmkuo Kumaa a Ԑwᴐ Mmarahyԑbadwam de wᴐn gyinabea wᴐ mmara nkumaa yi ho too dwa a na wᴐmpene so, nanso aban amfa anyԑ asԑm, na ᴐde ne nsa ahyԑ aseԑ ama no abԑyԑ amammara kԑseԑ.
